ভারতীয় ইংরেজি
ভারতীয় ইংরেজি (Indian English ইন্ডিঅ্যন্ ইংলিশ্) বলতে ভারতীয় প্রজাতন্ত্র এবং প্রবাসী ভারতীয়দের মধ্যে প্রচলিত বিভিন্ন ইংরেজি উপভাষার এক গোষ্ঠীকে বোঝায়। ভারতের সংবিধানে বিধৃত হিন্দি ভাষার পাশাপাশি ভারত সরকার যোগাযোগের মাধ্যম হিসাবে ইংরেজি ব্যবহার করে। ইংরেজি ভারতের সাতটি রাজ্য ও সাতটি কেন্দ্রশাসিত অঞ্চলের সরকারি ভাষা এবং অন্যান্য সাতটি রাজ্য ও একটি কেন্দ্রশাসিত অঞ্চলের অতিরিক্ত সরকারি ভাষা। এছাড়া ইংরেজি হচ্ছে ভারতের বিচার বিভাগের একমাত্র সরকারি ভাষা যদি না রাজ্যের রাজ্যপাল বা আইনসভা কোনো আঞ্চলিক ভাষার ব্যবহার বাধ্যতামূলক করে, কিংবা যদি ভারতের রাষ্ট্রপতি আদালতে আঞ্চলিক ভাষা ব্যবহারে ছাড়পত্র দেন।